Viešųjų pirkimų tarnyba (toliau – Tarnyba), vadovaudamasi Lietuvos Respublikos viešųjų pirkimų įstatymo (toliau – Įstatymas) 95 straipsnio 1 dalies 2 punkto nuostatomis, vykdo Įstatymo ir su jo įgyvendinimu susijusių teisės aktų pažeidimų prevenciją.

Vadovaujantis Tarnybai Įstatyme nustatyta pažeidimų prevencijos funkcija, šiuo metu atliekama  Mobilizacijos ir pilietinio pasipriešinimo departamento prie Krašto apsaugos ministerijos (toliau – Perkančioji organizacija) vykdomo pirkimo Nr. 8839885 „Mokymų „Pasirengimo pilietiniam pasipriešinimui pagrindai" vedimo paslaugos“ (toliau – Pirkimas) dokumentų atitikties Įstatymui ir jį įgyvendinantiems teisės aktams peržiūra. 

Tarnyba, prevencine tvarka peržiūrėjusi Pirkimo dokumentus ir 2026-08-13, 2026-08-18, 2026-08-19 pateiktus Perkančiosios organizacijos paaiškinimus (toliau – Atsakymas) bei atsižvelgdama į galiojantį teisinį reglamentavimą, teikia pastabas ir rekomendacijas (toliau – Rekomendacija) dėl Pirkimo dokumentų nuostatų.

1. Dėl kvalifikacijos reikalavimų
1.1. Pirkimo sąlygų 4 priedo „Tiekėjų pašalinimo pagrindai, reikalaujami kvalifikacijos reikalavimai“ 2 lentelės „Kvalifikacijos reikalavimai“ (toliau – Kvalifikacijos reikalavimai) nustatytas reikalavimas: „Tiekėjas turi pasiūlyti kvalifikuotą (-us) specialistą (-us), turintį(-čius) būtinas žinias bei patirtį, reikalingą paslaugų tinkamam teikimui: 1.1.ne mažiau kaip 1 (vieną) specialistą, turintį Generolo Jono Žemaičio Lietuvos karo akademijos išduotą pasirengimo pilietiniam pasipriešinimui pagrindų instruktoriaus parengimo kurso programos „Pažymėjimą“ su kurso baigimą patvirtinančiu įrašu ir kuris yra pravedęs ne mažiau kaip 3 (tris) pasirengimo pilietiniam pasipriešinimui pagrindų kursus, kai dalyvavusių kiekvienuose kursuose asmenų skaičius - ne mažesnis nei 10 (dešimt) asmenų“. Tarnyba prašė paaiškinti ir pagrįsti, kodėl specialistui nustatytas reikalavimas turėti būtent Generolo Jono Žemaičio Lietuvos karo akademijos išduotą pasirengimo pilietiniam pasipriešinimui instruktoriaus parengimo kurso programos pažymėjimą. Atsakydama į Tarnybos prašymą, Perkančioji organizacija nurodė: „<...> įvertinus visumą esamų kriterijų: programos turinio specifiškumą, praktinių užduočių taikymą, mokymo priemonių naudojimą ir siekiamą rezultatą, Perkančioji organizacija pažymi, kad mokymus gali vesti tik Generolo Jono Žemaičio Lietuvos karo akademijos išduotą pasirengimo pilietiniam pasipriešinimui instruktoriaus parengimo kurso programos pažymėjimą turintys specialistai, nes nėra analogiškas kompetencijas patvirtinančių kitų mokymo programų ar institucijų išduotų dokumentų, kurie galėtų būtų laikomi lygiaverčiais. Perkančioji organizacija, vadovaujantis Lietuvos Respublikos Viešųjų pirkimų įstatymo 17 str. nuostatomis dėl pagrindinių pirkimo principų, pažymi, kad keliamu kvalifikaciniu reikalavimu turėti Generolo Jono Žemaičio Lietuvos karo akademijos išduotą pasirengimo pilietiniam pasipriešinimui instruktoriaus parengimo kurso programos pažymėjimą konkurencija nėra dirbtinai sumažinta“. Papildomai Perkančioji organizacija pateikė teisės aktus, kurie, jos vertinimu, pagrindžia Generolo Jono Žemaičio Lietuvos karo akademijos teisę rengti pilietinio pasipriešinimo instruktorius ir išduoti jų parengimą patvirtinančius pažymėjimus.
Pažymėtina, kad Perkančiosios organizacijos pateikti teisės aktai patvirtina, jog yra sukurta Pasirengimo pilietiniam pasipriešinimui pagrindų (4P) instruktorių parengimo programa ir kad Generolo Jono Žemaičio Lietuvos karo akademija dalyvauja rengiant šiuos instruktorius. Tačiau pateikti dokumentai nepatvirtina, kad tik Generolo Jono Žemaičio Lietuvos karo akademijai suteikta teisė išduoti pilietiniam pasipriešinimui instruktoriaus parengimo kurso programos pažymėjimus. 
Įstatymo 47 straipsnio 1 dalyje nustatyta, kad „Perkančioji organizacija privalo išsiaiškinti, ar tiekėjas yra kompetentingas, patikimas ir pajėgus įvykdyti pirkimo sąlygas, todėl ji turi teisę skelbime apie pirkimą ar kituose pirkimo dokumentuose nustatyti būtinus kandidatų ar dalyvių kvalifikacijos reikalavimus ir šių reikalavimų atitiktį patvirtinančius dokumentus ar informaciją. Perkančiosios organizacijos nustatyti kandidatų ar dalyvių kvalifikacijos reikalavimai negali dirbtinai riboti konkurencijos, turi būti proporcingi ir susiję su pirkimo objektu, tikslūs ir aiškūs“.
Draudžiamais ir konkurenciją ribojančiais laikytini pernelyg aukšti arba specifiniai, neadekvatūs pirkimo pobūdžiui ir neproporcingi reikalavimai, kurie atima galimybę pirkimo procedūrose dalyvauti pirkimo sutartį gebantiems įvykdyti tiekėjams.
Atkreiptinas dėmesys, kad kasacinio teismo praktikoje taip pat ne kartą buvo pasisakyta, kad pernelyg aukšti arba specifiniai, neadekvatūs pirkimo pobūdžiui ar neproporcingi jo sąlygoms reikalavimai, kurie atima galimybę pirkimo procedūrose dalyvauti sutartį gebantiems įvykdyti kandidatams ar dalyviams, nepagrįstai riboja jų konkurenciją. Perkančiosios organizacijos nustatyti aukšti arba pernelyg specifiniai reikalavimai pateisinami tik tada, jeigu pateikiamas patikimas ir įtikinamas tokių reikalavimų nustatymo pagrindimas (žr., pvz., Lietuvos Aukščiausiojo Teismo 2011 m. gruodžio 14 d. nutartį civilinėje byloje Nr. 3K-3-507/2011). 
Pažymėtina, kad, nesant objektyvių įrodymų, patvirtinančių, kad pilietiniam pasipriešinimui instruktoriaus parengimo kurso programos pažymėjimus turi teisę išduoti išimtinai Generolo Jono Žemaičio Lietuvos karo akademija, Perkančioji organizacija šiuo atveju nepagrindė būtinybės kvalifikacijos reikalavime nustatyti, kad specialistas turi turėti būtent Generolo Jono Žemaičio Lietuvos karo akademijos išduotą pažymėjimą. Atsižvelgiant į tai Tarnyba rekomenduoja pakartotinai įsivertinti nustatyto kvalifikacijos reikalavimo pagrįstumą bei, nesant objektyvaus pagrindo reikalauti konkrečios įstaigos išduoto dokumento, atitinkamai patikslinti kvalifikacijos reikalavimą, nesiejant jo su konkrečia pažymėjimą išdavusia įstaiga, o susiejant su pasirengimo pilietiniam pasipriešinimui pagrindų instruktoriaus parengimo kurso programos baigimu ir atitinkama patirtimi (jei būtina). Taip pat rekomenduojama vertinti, ar šiuo atveju kvalifikacijos reikalavimo tikslinimas nebūtų laikomas esminiu Pirkimo sąlygų pakeitimu, dėl kurio būtų buvę galima leisti dalyvauti kitiems kandidatams, negu iš pradžių atrinktiesiems, arba pirkimo procedūra būtų pritraukusi daugiau dalyvių[footnoteRef:2].  [2:  Įstatymo 36 straipsnio 6 dalis: „ <...> Tarptautinių pirkimų atveju negali būti daromi tokie esminiai pirkimo sąlygų pakeitimai, dėl kurių būtų buvę galima leisti dalyvauti kitiems kandidatams, negu iš pradžių atrinktiesiems, arba pirkimo procedūra būtų pritraukusi daugiau dalyvių“. ] 

1.2. Kvalifikacijos reikalavimų skiltyje „Subjektas, kuris turi atitikti reikalavimą ” nustatyta: „• tiekėjas; ūkio subjektas, kurio pajėgumais  tiekėjas remiasi, kad atitiktų šį reikalavimą; jeigu pasiūlymą teikia ūkio subjektų grupė, veikianti pagal jungtinės veiklos (partnerystės) sutartį, ūkio subjektų grupės nario (-ių) specialistai, atsižvelgiant į jų prisiimamus įsipareigojimus pirkimo sutarčiai vykdyti“. Pažymėtina, kad Tiekėjo kvalifikacijos reikalavimų nustatymo metodikos (toliau – Metodika) 21 punkto lentelėje nurodyta: „Paprastai nustatomi tokie reikalavimai: jeigu pasiūlymą teikia ūkio subjektų grupė – reikalavimą turi atitikti ūkio subjektų grupės nario (-ių) specialistai, atsižvelgiant į jų prisiimamus įsipareigojimus pirkimo sutarčiai vykdyti; tiekėjas gali remtis kitų ūkio subjektų pajėgumais tik tuo atveju, jeigu tie subjektai (jų darbuotojai) patys vykdys tą pirkimo sutarties dalį, kuriai reikia jų turimų pajėgumų; subtiekėjai – jei tiekėjas (jo pasitelkiami specialistai) pats atitinka nustatytą reikalavimą, tačiau ketina pasitelkti subtiekėjus (jo specialistus), subtiekėjų specialistai privalo atitikti nustatytus reikalavimus, jeigu subtiekėjai (jų darbuotojai) patys vykdys tą pirkimo sutarties dalį, kuriai reikia nustatytos kvalifikacijos“. Taigi, šiuo atveju Pirkimo dokumentuose nurodytas subjektų, kurie turi atitikti kvalifikacijos reikalavimą, sąrašas neatitinka Metodikos 21 punkto nuostatų. Atsižvelgiant į tai, Tarnyba rekomenduoja Perkančiajai organizacijai tikslinti subjektų, kurie turi atitikti keliamą reikalavimą, sąrašą.

2. Dėl skelbime apie Pirkime pateiktos informacijos
Pirkimo sąlygų 2.1 papunktyje nustatyta: „<...> Pirkimui skirta lėšų suma – 530 000,00 Eur (penki šimtai trisdešimt tūkstančių eurų ir 0 centų). Paslaugoms yra taikomas 0 % pridėtinės vertės mokesčio (toliau – PVM) tarifas vadovaujantis Lietuvos Respublikos PVM įstatymo 22 straipsniu“. Pirkimo sąlygų 2 priede „Pasiūlymo forma“ (toliau – Pasiūlymo forma) kiekvienai iš 19 Pirkimo dalių atskirai nurodytas atitinkamos Pirkimo dalies biudžetas, pavyzdžiui, 1 Pirkimo daliai nurodyta: „Dalies biudžetas su PVM: 59 400 Eur“.
Tačiau Skelbimo apie pirkimą dalyje „Pirkimo dalis (LOT-0001)“ ir atitinkamai kiekvienos kitos Pirkimo dalies 5.1.5 papunktyje „Vertė“ kaip konkrečios Pirkimo dalies numatoma vertė nurodyta „530 000 Eur“, t. y. viso Pirkimo numatoma vertė. Pažymėtina, kad tuo atveju kai Pirkimas skaidomas į pirkimo dalis ir numatoma vertė viešinama, privaloma nurodyti konkrečios pirkimo dalies numatomą vertę be PVM. Taigi, Pirkimo dokumentuose pateikta informacija apie numatomą kiekvienos dalies vertę yra dviprasmiška ir prieštaraujanti viena kitai. Įstatymo 35 straipsnio 3 dalyje nustatyta, kad, jeigu skelbime apie pirkimą pateikta informacija neatitinka kituose pirkimo dokumentuose pateiktos informacijos, teisinga laikoma skelbime apie pirkimą nurodyta informacija. 
Atsižvelgdama į tai, Tarnyba rekomenduoja pranešimu apie pakeitimus patikslinti Skelbime apie pirkimą pateiktą informaciją, kiekvienos Pirkimo dalies 5.1.5 papunktyje nurodant konkrečios Pirkimo dalies numatomą vertę be PVM.

3. Dėl Pirkime keliamų žaliųjų reikalavimų
Pirkimo sąlygų 1.2 papunktyje nustatyta: „Atliekamas žaliasis pirkimas. Pirkimas vykdomas vadovaujantis Lietuvos Respublikos aplinkos ministro 2022 m. gruodžio 13 d. įsakymo Nr. D1-401 „Dėl Lietuvos Respublikos aplinkos ministro 2011 m. birželio 28 d. įsakymo Nr. D1-508 „Dėl aplinkos apsaugos kriterijų taikymo vykdant žaliuosius pirkimus, tvarkos aprašo „Aplinkos apsaugos kriterijų taikymo, vykdant žaliuosius pirkimus, tvarkos aprašo“ patvirtinimo“ pakeitimo 4.4.3 papunkčiu. Aplinkos apsaugos kriterijai nustatyti Pirkimo sąlygų 3 priedo „Paslaugų pirkimo-pardavimo sutarties sąlygos“ (toliau – 3 priedas) 13.1. papunktyje“. Pirkimo sąlygų 3 priedo „Sutarties projektas“13.1.1 papunktyje nustatyta, kad „Aplinkosauginiai kriterijai Paslaugoms nustatomi vadovaujantis <...> Tvarkos aprašo 4.4.3 papunkčiu“, o 13.1.2 papunktyje nustatyta, kad „Nustačius, kad Tiekėjas šiuose papunkčiuose nustatytų kriterijų nesilaiko, Tiekėjui taikoma Sutarties Specialiųjų sąlygų 9.5 papunktyje nurodyto dydžio bauda“. Taigi, Pirkimo sąlygų 1.2 papunktyje nurodyta, jog aplinkos apsaugos kriterijai nustatyti Sutarties projekto 13.1 papunktyje, tačiau šiame papunktyje konkretūs aplinkos apsaugos reikalavimai, susiję su Tvarkos aprašo 4.4.3 papunkčio taikymu nėra nustatyti, pateikiama tik nuoroda į Tvarkos aprašo 4.4.3 papunktį.
Pažymėtina, kad Tvarkos aprašo 4.4.3 papunktis taikomas tuo atveju, kai perkama tik nematerialaus pobūdžio (intelektinė) ar kitokia paslauga, nesusijusi su materialaus objekto sukūrimu, kurios teikimo metu nenumatomas reikšmingas neigiamas poveikis aplinkai, nesukuriamas taršos šaltinis ir negeneruojamos atliekos. Kai visos Tvarkos aprašo 4.4.3 papunktyje nustatytos sąlygos įgyvendinamos visa apimtimi, pirkimas laikomas žaliuoju, o pirkimo dokumentuose papildomai nustatyti aplinkosauginius reikalavimus nėra privaloma. Daugiau žiūrėti Tarnybos išaiškinimą „Ar galima taikomųjų ir (ar) archeologinių tyrimų paslaugų pirkimams taikyti Tvarkos aprašo 4.4.3 p.“?  
Atsižvelgiant į  tai, kad Pirkimo dokumentai turi būti tikslūs, aiškūs, be dviprasmybių (Įstatymo 35 straipsnio 4 dalis), Tarnyba rekomenduoja patikslinti Pirkimo dokumentuose pateiktą informaciją. 

4. Kiti pastebėjimai
4.1. Pirkimo sąlygų 2.1 papunktyje nustatyta, kad paslaugoms, vadovaujantis Lietuvos Respublikos pridėtinės vertės mokesčio įstatymo 22 straipsniu, taikomas 0 proc. PVM tarifas. Tačiau Pasiūlymo formoje, nurodant atskirų Pirkimo dalių numatomą vertę, vartojama formuluotė „su PVM“, pavyzdžiui, 1 Pirkimo daliai nurodyta: „Dalies biudžetas su PVM: 59 400 Eur“. Atsižvelgdama į tai ir siekiant išvengti ginčų bei užtikrinti Įstatymo 35 straipsnio 4 dalies nuostatų „Pirkimo dokumentai turi būti tikslūs, aiškūs, be dviprasmybių, kad tiekėjai galėtų pateikti pasiūlymus, o perkančioji organizacija – nupirkti tai, ko reikia“ laikymąsi, Tarnyba rekomenduoja peržiūrėti ir patikslinti (suvienodinti) Pirkimo dokumentuose pateiktą informaciją dėl numatomos vertės. 
4.2. Pasiūlymo formoje kaip perkančioji organizacija nurodyta Gynybos resursų agentūra prie Krašto apsaugos ministerijos, nors Pirkimą vykdo Mobilizacijos ir pilietinio pasipriešinimo departamentas prie Krašto apsaugos ministerijos. Atsižvelgiant į Įstatymo 35 straipsnio 4 dalies nuostatą, kad pirkimo dokumentai turi būti tikslūs, aiškūs, be dviprasmybių, Tarnyba rekomenduoja patikslinti Pasiūlymo formoje pateiktą informaciją, nurodant Pirkimą vykdančią perkančiąją organizaciją.
4.3. Kvalifikacijos reikalavimų 1 punkte nustatytas reikalavimas: „Tiekėjas turi pasiūlyti <...> ne mažiau kaip 1 (vieną) specialistą, turintį <...> instruktoriaus parengimo kurso programos „Pažymėjimą“ su kurso baigimą patvirtinančiu įrašu ir kuris yra pravedęs ne mažiau kaip 3 (tris) pasirengimo pilietiniam pasipriešinimui pagrindų kursus, kai dalyvavusių kiekvienuose kursuose asmenų skaičius - ne mažesnis nei 10 (dešimt) asmenų“. Taigi, pagal nustatytą kvalifikacijos reikalavimą tas pats specialistas turi atitikti abu reikalavimus, t. y. turėti reikalaujamą pažymėjimą ir būti pravedęs ne mažiau kaip 3 nurodytus kursus. Tačiau Sutarties projekto 7.1.3 papunktyje šie reikalavimai išskirti į atskirus papunkčius: 7.1.3.1 papunktyje nustatyta pareiga paskirti ne mažiau kaip 1 specialistą, turintį reikalaujamą pažymėjimą, o 7.1.3.2 papunktyje numatyta ne mažiau kaip 1 specialistą, turintį reikalaujamą kursų vedimo patirtį. Iš tokios Sutarties projekto formuluotės spręstina, kad šiuos reikalavimus gali atitikti du skirtingi specialistai, nors kvalifikacijos reikalavime nustatyta, kad abu reikalavimus turi atitikti tas pats bent vienas specialistas.
Atsižvelgiant į Įstatymo 35 straipsnio 4 dalies nuostatą, kad pirkimo dokumentai turi būti tikslūs, aiškūs, be dviprasmybių, Tarnyba rekomenduoja patikslinti (suvienodinti) Pirkimo dokumentuose nustatytus reikalavimus specialistui. 
4.4. Perkančioji organizacija, atsakydama į Tarnybos prašymą paaiškinti, kodėl Sutarties projekto 4.1.1 papunktyje nėra nustatytas konkretus Paslaugų suteikimo terminas, skaičiuojamas nuo užsakymo pateikimo, nurodė, kad Sutarties projekto 4.3.2 papunktyje yra nustatyta preliminaraus ir galutinio užsakymų teikimo tvarka bei konkretūs terminai – preliminarus užsakymas teikiamas likus ne vėliau kaip 10 darbo dienų, o galutinis užsakymas – likus ne vėliau kaip 5 darbo dienoms iki numatomos Paslaugų teikimo dienos. Atsižvelgiant į tai, Tarnyba rekomenduoja pakartotinai įsivertinti, ar Pirkimo dokumentuose nustatyta Paslaugų užsakymo ir teikimo tvarka, nesant preliminaraus Paslaugų teikimo grafiko ar kitos informacijos apie planuojamą mokymų organizavimą atskirose Pirkimo dalyse, yra pakankama tam, kad tiekėjai pasiūlymų pateikimo metu galėtų tinkamai įvertinti savo galimybes teikti Paslaugas vienoje ar keliose Pirkimo dalyse. Atkreiptinas dėmesys, kad, tiekėjui pateikus pasiūlymus keliose Pirkimo dalyse, sutarties vykdymo metu gali susidaryti situacija, kai skirtingose Pirkimo dalyse mokymai būtų numatyti tuo pačiu ar persidengiančiu laiku. Tokiu atveju tiekėjas, pasiūlymo pateikimo metu neturėdamas informacijos apie preliminarius Paslaugų teikimo laikotarpius ar jų intensyvumą, gali neturėti galimybės objektyviai įvertinti, keliose Pirkimo dalyse jis pajėgus tinkamai vykdyti sutartinius įsipareigojimus, ypač tais atvejais, kai Paslaugoms teikti keliose Pirkimo dalyse būtų pasitelkiami tie patys specialistai. Be to, Sutarties projekte nėra nustatyta galimybė tokiu atveju pakeisti ar nukelti užsakyme nustatytą paslaugų teikimo datą ar laiką. Sutarties projekto 4.2 papunktyje numatyta paslaugų suteikimo termino pratęsimo galimybė taikoma tik tais atvejais, kai atsiranda nuo tiekėjo nepriklausančių ir iš anksto nenumatomų aplinkybių, todėl ši nuostata neapima situacijų, kai skirtingose Pirkimo dalyse nustatyti paslaugų teikimo laikai sutampa ar persidengia.

Atsižvelgdama į aukščiau nurodytą, Tarnyba rekomenduoja peržiūrėti ir patikslinti Pirkimo dokumentus pagal šioje Rekomendacijoje pateiktas pastabas. Įvertinus tai, kad dalis rekomenduojamų Pirkimo dokumentų pakeitimų yra susiję su kvalifikacijos reikalavimų peržiūra ir tikslinimu, Perkančioji organizacija turi įvertinti, ar dėl tokių pakeitimų galėtų atsirasti naujų dalyvių,  t. y., ar toks pakeitimo pobūdis vertintinas kaip esminis, todėl vykdant tarptautinių pirkimų procedūras negali būti atliekamas pagal Įstatymo 36 straipsnio 6 dalį.  

Pažymėtina, kad visais atvejais sprendimą dėl tolimesnio Pirkimų procedūrų vykdymo ar nutraukimo priima pati Perkančioji organizacija, vadovaudamasi Įstatymo 29 straipsnio 3[footnoteRef:3] ir 4[footnoteRef:4] dalių nuostatomis.  [3:  „Perkančioji organizacija privalo nutraukti pradėtas pirkimo ar projekto konkurso procedūras, jeigu buvo pažeisti šio įstatymo 17 straipsnio 1 dalyje nustatyti principai ir atitinkamos padėties negalima ištaisyti“.]  [4:  „Perkančioji organizacija turi teisę savo iniciatyva nutraukti pradėtas pirkimo ar projekto konkurso procedūras, jeigu atsirado aplinkybių, kurių nebuvo galima numatyti, arba pirkimo dokumentuose padaryta esminių klaidų, dėl kurių pirkimas tampa nebetikslingas ar jį įvykdžius būtų įsigytas perkančiosios organizacijos poreikių neatitinkantis pirkimo objektas“.] 


